b'\n_START_ARTICLE_\nMalaaria\n_START_SECTION_\nS\xc3\xbcmptomaatika\n_START_PARAGRAPH_\nMalaaria iseloomulik s\xc3\xbcmptom on punaliblede lagunemisest p\xc3\xb5hjustatud k\xc3\xbclmav\xc3\xa4rinatega hoogudena esinev palavik. K\xc3\xb5rge palavik kestab paar tundi ning sellele j\xc3\xa4rgneb higistamine ja palaviku kiire langus. Palavikuhood v\xc3\xb5ivad kindla intervalliga korduda. Sellised ts\xc3\xbcklid korduvad P. vivax\'i ja P. ovale\'ga nakatumise korral iga kahe p\xc3\xa4eva tagant, P. malariae\'ga nakatumise korral kestab ts\xc3\xbckkel kolm p\xc3\xa4eva. P. falciparum\'iga nakatumise korral aga kordub palavik sageli 36\xe2\x80\x9348 tunni tagant, ent palavik v\xc3\xb5ib korduda ka v\xc3\xa4iksema aja tagant v\xc3\xb5i olla kestev. _NEWLINE_Lisaks palavikule ja k\xc3\xbclmav\xc3\xa4rinatele v\xc3\xb5ib esineda er\xc3\xbctrots\xc3\xbc\xc3\xbctide l\xc3\xbc\xc3\xbcsil vabanevate ts\xc3\xbctokiinide toimel ka pea- ja lihasevalusid, iiveldust, oksendamist, k\xc3\xb5huvalusid ning k\xc3\xb5hulahtisust. Maks ja p\xc3\xb5rn v\xc3\xb5ivad suureneda ning v\xc3\xa4lja kujunda kehvveresus. Raskematel juhtudel tekivad teadvuseh\xc3\xa4ired kuni koomani. Kooma arvatakse saabuvat mitmete rakkude vabastatavate molekulide toimel, mis avaldavad toimet ka n\xc3\xa4rvis\xc3\xbcsteemile (nt l\xc3\xa4mmastikoksiid)._NEWLINE_Rasedal naisel v\xc3\xb5ib malaaria \xc3\xa4geda faasi ajal platsentas tekkida hulgaliselt malaariaplasmoodiume. Need v\xc3\xb5ivad h\xc3\xa4irida kapillaarset vereringet ja ummistada platsenta talitlust, mille tagaj\xc3\xa4rjeks v\xc3\xb5ib olla loote hapnikuvarustuse halvenemine, h\xc3\xbcpoksia ja platsenta irdumise oht. Malaaria v\xc3\xb5ib suurendada nuris\xc3\xbcnnituse, loote kasvupeetuse ja surmaohtu ning preeklampsiariski. Vasts\xc3\xbcndinul v\xc3\xb5ib v\xc3\xa4lja kujuneda kaasas\xc3\xbcndinud malaaria.\n_START_SECTION_\nLaboratoorne diagnoosimine\n_START_PARAGRAPH_\nMalaaria diagnoosimiseks v\xc3\xb5etakse, soovitatavalt palaviku ajal, n\xc3\xa4puotsast verd, mida uuritakse malaariaplasmoodiumide suhtes. Negatiivne leid ei v\xc3\xa4lista malaariadiagnoosi \xe2\x80\x93 seet\xc3\xb5ttu v\xc3\xb5etakse harilikult 3\xe2\x80\x934 proovi.\n_START_SECTION_\nMalaariavaktsiinid\n_START_PARAGRAPH_\nMalaariavaktsiinide all peetakse silmas eri v\xc3\xa4ljat\xc3\xb6\xc3\xb6tamis- ja katsetusj\xc3\xa4rkudes olevaid vaktsiine (viimase k\xc3\xbcmne aasta jooksul ligi 40 vaktsiini) (Schwartz jt, 2012), mille eesm\xc3\xa4rgiks on inimeste immuniseerimine malaaria vastu: SPf66 (aseksuaalne staadium), RTS,S (sporozoiidi staadium), CS-NANP (sporozoiidi staadium), CS102 peptide vaccine, MSP/RESA (aseksuaalne staadium), MVA ME-TRAP, ChAd63 ME-TRAP, RTS,S/AS01B._NEWLINE_24. aprillil 2015 andis uudistekanal BBC World News teada, et malaariavastane vaktsiin (t\xc3\xb5en\xc3\xa4oliselt RTS,S/AS01) on l\xc3\xa4binud kliinilised katsetused esmakordselt edukalt. Uut malaariavaktsiini on v\xc3\xa4lja t\xc3\xb6\xc3\xb6tatud \xc3\xbcle 30 aasta ning seda peetakse Aafrikale v\xc3\xa4ga vajalikuks, ehkki vaktsiini kasutegur on suhteliselt v\xc3\xa4ike. Malaariavaktsiini t\xc3\xb6\xc3\xb6tas v\xc3\xa4lja GlaxoSmithKline ja seda plaaniti kasutama hakata alates 2015. aasta oktoobris, kombineeritult muude malaariavastaste meetmetega._NEWLINE_Mitmete malaariaravimite toime p\xc3\xb5hineb nende v\xc3\xb5imel h\xc3\xa4vitada veres leiduvaid skisonte, gametots\xc3\xbc\xc3\xbcdid aga v\xc3\xb5ivad puutumata j\xc3\xa4\xc3\xa4da ja malaariahaige ei pruugi aimatagi, et ta on gametots\xc3\xbc\xc3\xbctide kandja.\n_START_SECTION_\nProf\xc3\xbclaktika\n_START_PARAGRAPH_\nL\xc3\xa4htuvalt malaariasse nakatumise riski iseloomust on t\xc3\xb5husateks malaariavastasteks ennetusmeetmeteks kas s\xc3\xa4\xc3\xa4sehammustuste v\xc3\xa4ltimine v\xc3\xb5i selle kombinatsioon kemoprof\xc3\xbclaktikaga. \xc3\x9cldjuhul alustatakse malaaria kemoprof\xc3\xbclaktikat \xc3\xbcks n\xc3\xa4dal enne malaariapiirkonda j\xc3\xb5udmist, preparaatide v\xc3\xb5tmist j\xc3\xa4tkatakse kogu reisi v\xc3\xa4ltel ja v\xc3\xa4hemalt nelja n\xc3\xa4dala jooksul p\xc3\xa4rast reisilt naasmist. Samuti on oluline v\xc3\xa4lja selgitada ravimi sobivus ja v\xc3\xb5imalikud k\xc3\xb5rvaltoimed juba enne reisile minekut. Peab siiski arvestama sellega, et malaariavastane prof\xc3\xbclaktika v\xc3\xa4hendab oluliselt malaariasse haigestumise riski, kuid ei taga sajaprotsendilist kaitset._NEWLINE_Klorokviin suudab edukalt \xc3\xa4ra hoida P. vivax\'i, P. ovale ja P. malariae malaaria haigusn\xc3\xa4hud, kuid ei elimineeri P. vivax\'i ega P. ovale malaaria maksavorme ja sel juhul v\xc3\xb5ib haigus puhkeda kemoprof\xc3\xbclaktika l\xc3\xb5petamisega. Proguaniini soovitatakse kasutada koos teise preparaadiga. Koos klorokiiniga on see suuremas osas Aafrikas kasutusk\xc3\xb5lblik. Meflokiin on t\xc3\xb5hus P. falciparum\'i malaaria vastu. Indias on varem kasutatud malaaria ennetamiseks kanepi suitsetamist.\n_START_SECTION_\nRavi\n_START_PARAGRAPH_\nT\xc3\xa4nap\xc3\xa4eval on levinuim malaariaravim klorokviin. Arterolaani ehk OZ277 ehk RBx 11160 III faasi kliinilisi ravimiuuringuid hakati Indias l\xc3\xa4bi viima 2009. aastal. Uurijad ei ole leidnud p\xc3\xb5hjuslike seoseid A-vitamiini manustamise ja malaaria vahel. A-avitaminoos v\xc3\xb5ib, aga ei pruugi kaasa aidata haiguse raskele kulule. A-vitamiini preparaatide manustamine justkui v\xc3\xa4hendaks malaariasurmade arvu v\xc3\xa4ikelastel. Alla viieaastastel Musta Aafrika lastel v\xc3\xb5ib \xc3\xbchekordne suur A-vitamiini annus v\xc3\xa4hendada malaariasse haigestumise riski._NEWLINE_Ravita j\xc3\xa4\xc3\xa4nud malaaria on krooniline haigus.\n_START_SECTION_\nHiniinravi\n_START_PARAGRAPH_\nN\xc3\xb5ukogude Liidus olid paljudes kohtades organiseeritud malaariajaamad ja nendes olid malaarihaigetele lastele spetsiaalsed osakonnad. Prof\xc3\xbclaktikaks manustati lastele hiniini (euhiniini) ja pool raviannust akrihhiini 2 p\xc3\xa4eva kestel 4\xe2\x80\x935-p\xc3\xa4evaste vaheaegadega. Imikutele manustati hiniini 0,01/elukuu kohta ja vanemaealistele 0,1 eluaasta kohta \xc3\xb6\xc3\xb6p\xc3\xa4evas. Raske malaaria korral peeti otstarbekaks m\xc3\xa4\xc3\xa4rata hiniini naha alla v\xc3\xb5i lihasesse s\xc3\xbcstimiseks hinop\xc3\xbcriini v\xc3\xb5i hinouretaani n\xc3\xa4ol (0,5\xe2\x80\x932,0 ml).\n_START_SECTION_\nAkrihhiinravi\n_START_PARAGRAPH_\nImikutele manustati akrihhiini 0,01, 2\xe2\x80\x934 aasta vanustele lastele 0,025\xe2\x80\x930,03 ja 6\xe2\x80\x9310 aasta vanustele lastele 0,05\xe2\x80\x930,1 (\xc3\xbchik?) kaks korda p\xc3\xa4evas. Akrihhiini v\xc3\xb5is s\xc3\xbcstida lihasesse 4%-lise lahusena olenevalt east 1,0\xe2\x80\x935,0 ml: imikutele 1,0 ml, lastele 2\xe2\x80\x934 aasta vanuses 1,5 ml, lastele 6\xe2\x80\x9310 aasta vanuses 3,0\xe2\x80\x934,0 ml ja vanuses \xc3\xbcle 10 aasta 5,0 ml._NEWLINE_Ravikuuri esimene ts\xc3\xbckkel kestis 3\xe2\x80\x936, teine ja kolmas aga 3\xe2\x80\x935 p\xc3\xa4eva. Ts\xc3\xbcklite vahet peeti 7\xe2\x80\x9310 p\xc3\xa4eva. Ravikuuri ts\xc3\xbcklite arv s\xc3\xb5ltus malaaria vormist. T\xc3\xa4iendusena kasutati vere\xc3\xbclekandeid, raua- ja arseeniravi ning p\xc3\xb5rna r\xc3\xb6ntgenikiiritust.\n_START_SECTION_\nMeflokviinravi\n_START_PARAGRAPH_\nMalaariarohi Lariam (toimeaine meflokviin) on paljudele USA rahukorpuse liikmetele t\xc3\xb5en\xc3\xa4oliselt hallutsinatsioone, m\xc3\xa4lukaotust ja paranoiat p\xc3\xb5hjustanud. Allen Hoppes, kes teenis samuti rahukorpuses, hakkas rohu m\xc3\xb5jul n\xc3\xa4gema olematut hiigelp\xc3\xbc\xc3\xbctonit, kes just nagu \xc3\xbcritanuks teda k\xc3\xa4gistada. 1985. aastast on seda rohtu kirjutatud maailmas 22 miljonile inimesele, sealhulgas ka Afganistanis s\xc3\xb5divatele USA s\xc3\xb5duritele. USA ravimi- ja toiduohutusamet lasi 2013. USA-s turustatava toote pakendile lisada teabe ravimi neuroloogliste m\xc3\xb5jude kohta \xe2\x80\x93 ravim v\xc3\xb5ivat s\xc3\xbcvendada enesetapukalduvust._NEWLINE_Aastas m\xc3\xa4\xc3\xa4ratakse Eestis selle ravimiga umbes 890 ravikuuri, peamiselt inimestele, kes k\xc3\xa4ivad turistina l\xc3\xb5unamaades.\n_START_SECTION_\nErakorraline ravi\n_START_PARAGRAPH_\nRaske ja t\xc3\xbcsistustega (parasiteemia < 5%) Plasmodium falciparum\'i malaaria korral alustatakse ruttu infusioonravi \xe2\x80\x93 kiniin-h\xc3\xbcdrokloriidi gl\xc3\xbckoosilahuses, ravi kestus on 7\xe2\x80\x9310 p\xc3\xa4eva ja seda kombineeritakse doks\xc3\xbcts\xc3\xbckliiniga (alla 8-aastastel lastel ja rasedatel klindam\xc3\xbctsiiniga). _NEWLINE_V\xc3\xb5imalikult kiiresti soovitatakse \xc3\xbcle minna peroraalsele ravile: suukaudse kiniin-h\xc3\xbcdrokloriidi ja doks\xc3\xbcts\xc3\xbckliiniga (alla 8-aastastel lastel ja rasedatel klindam\xc3\xbctsiiniga). Alternatiivsete ravimitena kasutatakse ka artemisiniiniderivaate, proguaniili ja meflokiini.\n_START_SECTION_\nTaimravi\n_START_PARAGRAPH_\nCalabria inimesed on malaariaraviks kasutanud selliste taimede saadusi nagu harilik iisop (Hyssopus officinalis L.), harilik palderjan (Valeriana officinalis L.), maarja-s\xc3\xb5najalg (Dryopteris filix-mas (L.) Schott.), valge lupiin (Lupinus albus L)., l\xc3\xb5hnatu tarin\xc3\xb5ges (Teucrium chamaedrys L.), harilik maasapp (Erythraea centaurium (L.) Borkh.), Centaurea centaurium L., Centaurea benedicta L., aedsalvei (Salvia officinalis L.), harilik rosmariin (Rosmarinus officinalis L.), naiste-kivim\xc3\xbcnt (Calamintha nepeta (L.), ruut (Ruta spp.), koirohi (Artemisia absinthium L.), harilik sibul (Allium cepa L.), k\xc3\xbc\xc3\xbcslauk (Allium sativum L.), harilik raudrohi (Achillea millefolium L.), harilik kurgirohi (Borago officinalis L.), must karun\xc3\xb5ges (Ballota nigra L.), kollane akakapsas (Ajuga chamaepitys Guss.), euroopa heliotroop (Heliotropium europaeum L.), kollane emajuur (Gentiana lutea L.), harilik raud\xc3\xbcrt (Verbena officinalis L.), tamarisk (Tamarix spp.), harilik oleander (Nerium oleander L.), harilik \xc3\xb5lipuu (Olea europaea L.), eukal\xc3\xbcpt (Eucalyptus spp.), harilik granaadipuu (Punica granatum L.), laukapuu (Prunus spinosa L.), must leeder (Sambucus nigra L.), tamm (Quercus spp.) ja paju (Salix spp) jmt._NEWLINE_Filipiinlased on malaariapalaviku korral s\xc3\xb6\xc3\xb6nud 2 korda p\xc3\xa4evas sibulat koos 2 v\xc3\xb5i 3 musta pipraga. Kollajuure juurikas (Curcumae rhizoma) leiduv kurkumiin on in vitro katsetes avaldanud toimet klorokviinitundlikule Plasmodium falciparum t\xc3\xbcve 3D7, mida kasvatati inimese er\xc3\xbctrots\xc3\xbc\xc3\xbctides, kasvule. Guaraana-pauliinia seemneid on kasutatud malaaria raviks. Hiina meditsiinis kasutatakse \xc3\xbcheaastase puju (Qing Hao) erilisel viisil ettevalmistatud saadusi malaariatekitaja suretamisvahendina, mis peaks malaaria l\xc3\xb5petama._NEWLINE_Carl von Linn\xc3\xa9 olevat 1742. aastal nimetanud kiinapuu perekonna Chinch\xc3\xb3ni krahvinna Francesca de Ribera auks. Krahv olevat 1638 ket\xc5\xa1uate tarkuse kohaselt tarvitanud malaariasse haigestunud krahvinna raviks kiinapuu koort (cinchonae cortex). Kiinapuu koores leiduv alkaloid kiniin takistab er\xc3\xbctrots\xc3\xbc\xc3\xbctides malaarias\xc3\xa4\xc3\xa4skede edasikantava malaariaplasmoodiumi arengut ning samuti alandab palavikku. Kiniini stereoisomeer Quinidine on ravim, mida kasutatakse nii Plasmodium falciparum malaaria, kui ka s\xc3\xbcdame r\xc3\xbctmih\xc3\xa4irete raviks humaanmeditsiinis.\n_START_SECTION_\nAjaloolist\n_START_PARAGRAPH_\nMalaarianakkust v\xc3\xb5is esineda ka dinosaurustel. Hippokrates Kosilt ja Aulus Cornelius Celsus v\xc3\xb5isid osade uurijate arvates malaaria kliinilisi s\xc3\xbcmptomeid kirjeldada \xc3\xbcsna t\xc3\xa4pselt. 1897. aastal t\xc3\xb5estas R. Ross, et lindude malaariat siirutavad hallas\xc3\xa4\xc3\xa4se perekonna s\xc3\xa4\xc3\xa4sed.\n_START_SECTION_\nMalaaria Eestis\n_START_PARAGRAPH_\nEestis oli malaaria arvatavasti levinud v\xc3\xa4hemalt keskajal; kindlaid teateid on alates 18. sajandist, kuid haiguse tekkep\xc3\xb5hjus oli siis teadmata. Hallt\xc3\xb5ve p\xc3\xb5hjustajaks arvati kurje vaimusid, halba \xc3\xb5hku, vale toitu, k\xc3\xbclmetust ja ehmatust. 1827\xe2\x80\x931830 levis L\xc3\xb5una-Eestis ulatuslik malaariaepideemia. Malaariaepideemia sai alguse 1827. aasta kevadel V\xc3\xb5rumaal, kust levis edasi Tartumaale ja 1829 haaras pea kogu Eesti. V\xc3\xb5rumaa ja L\xc3\xb5una-Tartumaal suurenes surmajuhtumite arv m\xc3\xb5nel aastal kuni 5%-ni k\xc3\xb5igist surmajuhtumitest. Selle epideemia ajal suri Eestis ligikaudu 1400 inimest.\n_START_SECTION_\nMalaaria Soomes\n_START_PARAGRAPH_\nArvatakse, et 1800. aastatel v\xc3\xb5is L\xc3\xa4\xc3\xa4ne-Soomes malaaria siirutajaks olla hallas\xc3\xa4\xc3\xa4se perekonna s\xc3\xa4\xc3\xa4seliik Anopheles messeae. 1853\xe2\x80\x931862 oli Soomes (sh Oulus) malaariaepideemia .\n_START_SECTION_\nNimetus\n_START_PARAGRAPH_\nMalaaria (keskaja itaalia keeles mala aria \xe2\x80\x93 "halb \xc3\xb5hk")_NEWLINE_Eestis on malaarial olnud hulgaliselt kohalikke nimetusi, n\xc3\xa4iteks "hall", "hallt\xc3\xb5bi" L\xc3\xb5una-Eestis, "k\xc3\xbclmt\xc3\xb5bi" P\xc3\xb5hja-Eestis, "k\xc3\xbclma(h)aigus" Hiiumaal, "viluhaigus" Saaremaal ning "ork, orgahaigus" v\xc3\xb5i "orgat\xc3\xb5bi" Ida-Eestis ja L\xc3\xa4\xc3\xa4ne-Eestis "s\xc3\xb5itet\xc3\xb5bi"._NEWLINE_L\xc3\xb5una- ja Ida-Eestis on haigust tuntud ka Lapimaa haigusena. Lapimaa haigus p\xc3\xb5hines kujutelmal, et siinse malaaria p\xc3\xb5hjustajaks olid Lapimaa rahvas ehk Lapi n\xc3\xb5iad, kes hingede kujul eestlasi piinamas k\xc3\xa4isid. Vaevajateks v\xc3\xb5isid olla nii mehed kui naised, kuid usuti, et naised olid kurjemad ning seep\xc3\xa4rast nimetati neid halvustavalt Lapimaa litsideks v\xc3\xb5i vanat\xc3\xbcdrukuteks._NEWLINE_Malaariale omast haigushoogu (malaariahoogu) nimetati rahvap\xc3\xa4raselt halli s\xc3\xb5itmiseks, halli ajamiseks, aga ka lihtsalt raputamiseks ehk v\xc3\xa4ristamiseks ja malaariahaige kohta \xc3\xb6eldi tavaliselt, et tal on hall peal v\xc3\xb5i hall seljas._NEWLINE_Malaariat on nimetatud v\xc3\xa4ristehaiguseks, s\xc3\xb5idut\xc3\xb5veks, raputajaks ja v\xc3\xa4ristajaks.'